บัวหลวงปลื้มTFUNDเพิ่มทุนฉลุย762ล้าน
บลจ.บัวหลวง เผยผู้ถือหน่วยลงทุนเดิมใช้สิทธิซื้อหน่วยเพิ่มทุนเกลี้ยง 762 ล้านบาท เตรียมนำเงินซื้อที่ดินและโรงงาน 11 แห่ง
29 มี.ค. 2555

บลจ.บัวหลวง เผยผู้ถือหน่วยลงทุนเดิมใช้สิทธิซื้อหน่วยเพิ่มทุนเกลี้ยง 762 ล้านบาท เตรียมนำเงินซื้อที่ดินและโรงงาน 11 แห่ง
นายสุทธิพงศ์ พัวพันธ์ประเสริฐ รองกรรมการผู้จัดการ กลุ่มธุรกิจกองทุนอสังหาริมทรัพย์ บริษัทหลักทรัพย์จัดการกองทุนรวม (บลจ) บัวหลวง  เปิดเผยว่า ผู้ถือหน่วยลงทุนเดิมของกองทุนรวมอสังหาริมทรัพย์ไทคอน (TFUND) ได้จองซื้อหน่วยลงทุนเพิ่มทุนเต็มมูลค่าที่เสนอขาย 762 ล้านบาท  คาดว่าจะแจ้งผลการจัดสรรแก่ผู้ถือหน่วย โดยจัดส่งทางไปรษณีย์ ตั้งแต่วันที่ 5 เม.ย.นี้ 
“ผลสำเร็จของการเพิ่มทุนในครั้งนี้ เนื่องจากนักลงทุนยังคงมั่นใจในผลประกอบการของกองทุน TFUND โดยที่ผ่านมากองทุน TFUND จ่ายเงินปันผลที่ดีอย่างสม่ำเสมอ และจ่ายได้ปีละ 4 ครั้ง โดยที่ผ่านมาจ่ายไปแล้ว 28 ครั้ง คิดเป็น 5.3650 บาทต่อหน่วยลงทุน นอกจากนี้ กองทุนยังเป็นเจ้าของกรรมสิทธิ์ในที่ดินและทรัพย์สินที่เข้าไปลงทุน ทำให้ในระยะยาวแล้วยังได้ประโยชน์จากการเพิ่มขึ้นของมูลค่าทรัพย์สินอีกด้วย อีกทั้งการบริหารจัดการทรัพย์สิน ภายใต้การดูแลของมืออาชีพที่มีประสบการณ์ยาวนาน โดย บริษัท ไทคอน อินดัสเทรียล คอนเน็คชั่น”นายสุทธิพงศ์ กล่าว
ทั้งนี้ กองทุน TFUND เพิ่มขนาดกองทุนทุนเป็นครั้งที่ 5 เสนอขายหน่วยลงทุนจำนวน 74.4 ล้านหน่วย ในราคาหน่วยละ 10.25 บาท ปิดขายไปเมื่อวันที่ 19-22 มี.ค.2555 ในอัตราส่วน 1 หน่วยลงทุนเดิม ต่อ 0.0805 หน่วยลงทุนใหม่ 
นายสุทธิพงศ์ กล่าวว่า  เงินเพิ่มทุนที่ได้บลจ.บัวหลวง จะนำไปเพิ่มการลงทุนในที่ดินและอาคารโรงงานของบริษัท ไทคอน อินดัสเทรียล คอนเน็คชั่น จำกัด (มหาชน) เฉพาะในส่วนที่ไม่ได้รับผลกระทบจากเหตุการณ์น้ำท่วม รวมจำนวนทั้งสิ้น 11 โรง